Кърым Республикэм и Жылагъуэ палатэм Урысей Федерацэм и Жылагъуэ палатэм, УФ-м и субъектхэм я жылагъуэ палатэхэм зэрызахуигъазэр
Ди лэжьэгъу лъапIэхэ!
Илъэситху япэкIэ «Кърымым и гъатхэ» псалъэхэр Урысей Федерацэм и иджырей тхыдэм и мызакъуэу, зэрыщыту дуней псом папщIи лъэхъэнэщIэм и къежьапIэм и дамыгъэ хъуащ. Кърымым щыпсэухэм я процент 97-м щIигъум 2014 гъэм гъатхэпэм и 16-м екIуэкIа референдумым Iэ щаIэтащ мы дыгъафIэ щIыналъэр Урысейм хэгъэхьэжыным и телъхьэу.
Апхуэдэ гугъапIэр Урысей Федерацэм и унафэщIхэм, абы и Президент Путин Владимир сымэ зэхамыхыу къэнакъым икIи гъатхэпэм и 18-м Кремлым Iэ щыщIадзащ Кърымым езым и «тхыдэ тедзапIэм» къызэригъэзэжым теухуауэ тхыдэ мыхьэнэ зиIэ документхэм.
А щIыкIэм тету тхыдэ захуагъэр зэтрагъэувэжащ икIи 1990 гъэм иужькIэ урысей къэралыгъуэм къыхагъэхьэжащ хабзэм къемызэгъыу Совет Урысейм хагъэкIыу Совет Украинэм 1954 гъэм мазаем и 19-м иратауэ щыта Кърым хытIыгуныкъуэр. Лъэпкъ куэд щыпсэу Кърым областым и цIыхухэр апхуэдэ Iуэхум зэреплъымкIэ зыри еупщIакъым икIи совет вождым и зи чэзу щхьэзыфIэфIагъыр пхыкIащ.
«Кърымым и гъатхэм» и япэ махуэхэм щегъэжьауэ дэ зыхэтщIащ Урысей Федерацэм и щIыналъэ псори егъэлеяуэ ди телъхьэу зэрыщытыр. Абы нэхъри нэхъ быдэу ди фIэщ ищIащ ди Iуэхум тхыдэ захуагъэ зэрыхэлъыр икIи ди щIыналъэм исхэм я мурад инхэркъазэрехъулIэнур. Дэ дрогушхуэ «Кърымым и гъатхэм» Урысейм и цIыхухэм я зэгурыIуэныгъэ нэс къызэрызэригъэпэщам, ахэр УФ-м и Президент Путин Владимир, урысей къэралыгъуэм и унафэщIхэм нэхъри нэхъ быдэу зэрыкъуэувам. Кърымым ехьэлIауэ зэтеува зэгурыIуэныгъэр США-мрэ Евросоюзымрэ къызэрыпэщIэувам Урысейр тэмэмукъикIынымкIэ шэсыпIэ нэхъыфI дыдэщ. Абы и щыхьэт наIуэщ Кърым лъэмыжым, «Тавридэ» федеральнэ автомобиль гъуэгум, Айвазовский И. и цIэр зыфIаща Симферополь аэропортыщIэм я ухуэныгъэхэр, Кърымым, Къалэ-ЛIыхъужь Севастополь щрагъэкIуэкI нэгъуэщI инфраструктурэ ухуэныгъэ инхэр.
Кърымым и цIыхухэм зэпымыууэ зыхащIэ мы щIыналъэр къэрал-правовой, социально-экономикэ Iуэхухэм я лъэныкъуэкIэ зэрыщыту къэралым тэмэму хэгъэзэгъэжынымкIэ урысей щIыналъэ псори хьэлэлу икIи нэгъэсауэ къызэрыдэIэпыкъур. «Кърымым и гъатхэр» къызэрыунэхурэ илъэситху щрикъум ирихьэлIэу Кърым Республикэмрэ федеральнэ унафэм щIэт Севастополь къалэмрэ Урысей Федерацэм и адрей субъектхэм ящыщ хъужащ икIи а щIыналъэхэм ящIыгъуу тегушхуауэ пщэдерей махуэм хуоплъэ.
Кърым Республикэм и Жылагъуэ палатэм хэтхэм урысей щIыналъэхэм я жылагъуэ палатэхэм хэт я лэжьэгъухэм зыхуагъазэ иджырей урысей граждан жылагъуэ зыужьыныгъэм и Iыхьэнэхъыщхьэу щыт жылагъуэ палатэм адэкIи зегъэужьыным хуэунэтIауэ быдэу зэпыщIауэ зэдэлэжьэну къыхуриджэу. Лъэпкъ куэду зэхэт урысей цIыхубэр илъэсипщI гъунэгъум къриубыдэу Урысей Федерацэм и экономикэ, щIэныгъэ-техникэ къэщIэрэщIэжыныгъэр къызэгъэпэщыным теухуауэ Президент Путиным къигъэува къалэнхэр гъэзэщIэным хузэщIэгъэуIуэнымкIэ дэ ехъулIэныгъэ нэхъ инхэр къыщытхьыфынур а унэтIыныгъэрщ. Абы елъытауэ щытынущ псоми ди къэкIуэнур, Урысей иным и къэкIуэнур.
ПщIэ зыхуэтщI ди лэжьэгъухэ!
Илъэситху япэкIи хуэдэу «Кърымым и гъатхэм» иджыри къаруушхуэ иIэщ кърым щIыналъэм и мызакъуэу, зэрыщыту Урысейм и тхыдэ къэщIэрэщIэжыныгъэм дежкIэ.
Кърым Республикэм и Жылагъуэ палатэм ди республикэм ис псоми я цIэкIэ фIыщIэшхуэ къыфхуещI ди тхыдэ Хэкум дыхыхьэжыну къэтщта унафэр къуэшыгъэ фхэлъу жыджэру къызэрыдэфIыгъам, Кърымым и цIыхухэр Урысей Федерацэм и цIыхуу щытынымкIэ яIэ хуитыныгъэхэм яхуэунэтIа бэнэныгъэ мытыншыр фыкъимыкIуэту икIи ерыщу зэревгъэкIуэкIым папщIэ.
Дэ шэч къытетхьэркъым къэрал кIуэцIми къэрал щIыбми къыщыпэплъэ гугъуехьхэм урысей цIыхубэр нэгъэсауэ зэрыпэщIэтыфынум икIи езым и зыужьыныгъэм и лъэхъэнэщIэм зэрыхуэкIуэнум.
Езыхэр зэгурыIуэу икIи зэакъылэгъуу зэдэлажьэмэщ Урысей Федерацэм и Жылагъуэ палатэмрэ Урысейм и субъектхэм я жылагъуэ палатэхэмрэ ди Хэкум и цIыхубэр экономикэ, социальнэ зыужьыныгъэм, зэхэщIыкIыр къэIэтыным, щIалэгъуалэм Хэкур фIыуэ ялъагъуу гъэсэным теухуауэ къэралым къыпэщыт Iуэхухэм щыхузэщIагъэуIуфынур.
Кърым Республикэм и Жылагъуэ палатэм Урысей Федерацэм и Жылагъуэ палатэм, Урысей Федерацэм и субъектхэм я жылагъуэ палатэхэм зэрызахуигъазэр къыщащтащ Кърым Республикэм и Жылагъуэ палатэм 2019 гъэм гъатхэпэм и 14-м иригъэкIуэкIа зэIущIэм.
